Можем ли да си навредим чрез самолечение? - Предавания
Можем ли да си навредим чрез самолечение?
Има хора, които търсят лек за болежките си и се доверяват на съветите на съседи, приятели или роднини. Други търсят облекчение в бабините билкови рецепти. Дали обаче си помагаме чрез самолечение и крие ли опасности то? Можем ли вместо да си помогнем, чрез самолекуване да си утежним положението и дори да го влошим и да предизвикаме някоя алергична реакция или нежелани странични ефекти? Редно ли е когато се разболеем, макар и да е обикновена настинка, да се доверим на съвета на близък човек или роднина или да отидем да аптеката и да си вземем лекарства без да сме се консултирали с медицинско лице?
Според д-р Любомир Виденов, завеждащ филиала на Центъра за спешна медицинска помощ във Видин, самолечението дори е честа причина за усложнения, защото лекарствата в много случаи имат повече противопоказания, отколкото показания:
"Хората, които се самолекуват, могат да си причинят вреда, защото не са учили медицина и не знаят, че лекарствата имат и показания, и противопоказания. Много често противопоказанията са повече, отколкото показанията за употреба. Лекарството, което помага за едно заболяване, може да навреди за друго заболяване, за което човекът не знае. Последствията могат да бъдат много сериозни. Голяма част от лекарствата могат да предизвикат алергични реакции, някои от тях се приемат при по-особен режим. Трябва много внимателно да се процедира. Напоследък в аптеките започнаха да се съобразяват с тези неща и голяма част от лекарствата вече се получават само с рецепти. Съвет от немедицинско лице е най-грешната стъпка, която можем да предприемем, когато се разболеем. Лекарствата на билкова основа също крият много рискове. Даже и билката да бъде изписана от лечител или от човек, който все пак е чел малко медицина, пак има възможност за много тежки последствия, защото една билка съдържа екстракти от няколко вида вещества. Тя помага за един вид заболяване, но може да навреди за друго. Самите билки също имат указания и противопоказания, но хората често не обръщат внимание на това нещо. Хората, които имат сърдечно-съдови заболявания, трябва много внимателно да процедират с билките" -каза д-р Виденов.
Някои хора се доверяват само на лекари, когато се разболеят, други предпочитат- ако заболяването е по-леко, да се самолекуват показва анкетата ни с видинчани:
"Когато още работех, ми се схващаше кръстът и никога не съм ходил на доктор, имаше един човек ме разтягаше и ми минаваше... Дори и лекаря може да сгреши лечението ти и да те съсипе... Отивам на аптеката и каквото ми даде аптекаря, взимам си и се лекувам... Аз съм здравен работник и не си позволявам подобни безумия, има хора, които са се лекували със съвети от интернет и после отиват на лекар... Често пъти съм прибягвала до самолечение, но досега не ми се е случвало да си навредя."
Много често хората приемат философията, че билката може да не ти помогне, но няма и да ти навреди, което според специалистите е много грешно и неправилно.
Радио Видин Предавания Цветовете на деня Д-р Любомир Виденов Самолечение